KLASA: 372-01/23-01/01

URBROJ: 2125-1-18-01-23-1

U Gospiću, 15. veljače 2023.g.

Na temelju članka 6. stavka 1. Zakona o zakupu i kupoprodaji poslovnoga prostora (NN br. 125/11, 64/15 i 112/18), članka 5. stavka 3. Odluke o uvjetima i postupku davanja u zakup poslovnog prostora (KLASA: 372-01/19-01/186 i URBROJ: 536-02/01-19-02 od 29. studenoga 2019.g.), koju je donio ministar državne imovine i Odluke Upravnog vijeća Javne ustanove „Park prirode Velebit“ o raspisivanju javnog natječaja za zakup Eko blok kućica za prodaju domaćih prehrambenih i poljoprivrednih proizvoda od lokalnih proizvođača, rukotvorina, (KLASA: 007-03/23-01/02, URBROJ: 2125-1-18-01-23-10 od 13. veljače 2023. godine), Javna ustanova „Park prirode Velebit“, objavljuje:

**JAVNI NATJEČAJ**

**za davanje u zakup zatvorenih objekata (Eko blok kućica) u**

 **„Centru izvrsnosti Cerovačke špilje“**

1. Zatvoreni objekti (Eko blok kućice) nalaze se u „Centru izvrsnosti Cerovačke špilje“ k.č.br. 3295/2 k.o. Grab upisane u zemljišnim knjigama Općinskog suda u Gospiću, Zemljišnoknjižni odjel u Gračacu, na adresi 70B Grab, 23440 Gračac- Cerovačke špilje i to Eko blok kućica koje su označene na skici lokacije, koja je sastavni dio ovog natječaja.

Jedan ponuditelj može se javiti za više zatvorenih objekata (Eko blok kućica), te je u ponudi dužan naznačiti za koliko Eko blok kućica se natječe i navesti cijenu po Eko blok kućici (cijenu za jednu eko blok kućicu).

1. Za objekte koji su predmetom zakupa utvrđeno je obavljanje trgovačke djelatnost i to isključivo prodaju domaćih prehrambenih i poljoprivrednih proizvoda od lokalnih proizvođača, npr. domaći kolači, domaći sir i mliječni proizvodi, domaći med, domaća rakija, domaći pekmez, domaći pekarski proizvodi, prodaja domaćih poljoprivrednih proizvoda (voće i povrće) i sl. te prodaja rukotvorina.
2. Eko blok kućice se daju u zakup na određeno vrijeme u trajanju od jedne godine .

Zakupnik je dužan surađivati s Javnom ustanovom Park prirode Velebit prilikom obilježavanja bitnih dana i organizaciji posebnih događaja, te u navedene dane uvijek organizirati obavljanje djelatnosti

1. Početni iznos zakupnine za jednu Eko blok kućicu iznosi **106,66** eura mjesečno uvećano za pripadajući porez na dodanu vrijednost, Zakupnik se obvezuje plaćati Zakupodavcu zakupninu mjesečno unaprijed i to najkasnije do desetog dana u mjesecu za tekući mjesec.

Pored zakupnine zakupnik je dužan podmirivati o svom trošku i pripadajuće troškove korištenja predmeta zakupa, kako slijedi:

- električne energije po očitanju internih mjerila koji se nalaze u elektro objektu Centra izvrsnosti Cerovačke špilje.

1. Zakupljena Eko blok kućica ne može se dati u podzakup.
2. Eko blok kućica daje se u zakup u viđenom stanju.

Zakupnik je dužan privesti svrsi poslovni prostor za predviđenu namjenu za pružanje određene djelatnosti u roku od 30 dana od primopredaje poslovnog prostora.

Zakupnik objekta po potrebi može o svom trošku urediti i opremiti objekt dodatnom opremom, kao i drugom opremom nužnom za kategorizaciju objekta, uz prethodnu suglasnost Javne ustanove, s time da ima pravo odnijeti uređaje i opremu koju je ugradio u prostor ako se time ne oštećuje isti . Uložena sredstva ne umanjuju visinu zakupnine.

Izabrani ponuditelj s kojim će se sklopiti ugovor o zakupu odriče se prava potraživanja za uložena sredstva u predmet zakupa, i to s bilo koje osnove.

1. Zakupnik ne smije narušavati normalno funkcioniranje parkinga i ostale pristupe posjetitelja ustanove.
2. Pravo sudjelovanja na javnom natječaju pripada pravnim i fizičkim osobama , koje imaju registrirani obrt ili obavljaju samostalnu profesionalnu djelatnost , a koje su registrirane za pružanje trgovačke djelatnosti (prodaju domaćih prehrambenih i poljoprivrednih proizvoda od lokalnih proizvođača, npr. domaći kolači, domaći sir i mliječni proizvodi, domaći med, domaća rakija, domaći pekmez, domaći pekarski proizvodi, prodaja domaćih poljoprivrednih proizvoda (voće i povrće) i sl. te prodaja rukotvorina).

Prvenstveno pravo na sklapanje ugovora o zakupu poslovnog prostora imaju osobe iz članka 132. Zakona o hrvatskim braniteljima iz Domovinskog rata i članova njihovih obitelji (NN br. 121/17, 98/19 i 84/21), a koji ispunjava uvjete iz natječaja.

 Sukladno čl. 11 Odluke o uvjetima i postupku davanja u zakup poslovnog prostora KLASA: 372-01/19-01/186; URBROJ: 536-02/01-19-02 od 29.studenog 2019.g., osobe koje imaju pravo prednosti iz članka 132. Zakona o hrvatskim braniteljima iz Domovinskog rata i članova njihovih obitelji (NN br. 121/17, 98/19 i 84/21), ne mogu ostvariti pravo prvenstva za vrijeme dok traje zakup drugog poslovnog prostora, neovisno po kojoj je osnovi ostvaren.

1. Ponuda za natječaj mora sadržavati te imati slijedeće priloge:
* ponudu u kojoj moraju biti navedeni podaci o ponuditelju (ime i prezime ili naziv obrta, tvrtku ponuditelja, adresa odnosno sjedište, OIB, te adresu elektroničke pošte i broj telefona te naziv djelatnosti koju će obavljati u poslovnom prostoru);
* naznaku za koliki broj Eko blok kućicu se Ponuditelj natječe
* ponuđeni iznos mjesečne zakupnine koji ponuditelj nudi (brojkama i slovima), koji ne smije biti niži od početnog iznosa navedenog u javnom natječaju;
* presliku osobne iskaznice , izvornik ili ovjerena preslika obrtnice ili izvadak iz nadležnog obrtnog registra koji ne smije biti stariji od tri mjeseca na dan otvaranja ponuda, ako je natjecatelj fizička osoba - obrtnik iz kojih mora biti vidljivo da je ponuditelj registriran za utvrđene djelatnosti poslovnog prostora;
* izvornik ili ovjerenu presliku rješenja nadležnog trgovačkog suda o upisu u sudski registar ili izvadak iz sudskog registra, ako je ponuditelj pravna osoba - trgovačko društvo, ustanova, zadruga i druge osobe za koje je upis propisan zakonom kojim se uređuje osnivanje, ustroj i vođenje sudskog registra koji ne smije biti stariji od tri mjeseca na dan otvaranja ponuda iz kojih mora biti vidljivo da je ponuditelj registriran za utvrđenu djelatnost poslovnog prostora, kao i ime i prezime, OIB zakonskog zastupnika pravne osobe;
* izvornik ili ovjerena preslika rješenja o upisu u nadležni registar udruga ili izvadak iz registra udruga, ako je ponuditelj pravna osoba-udruga koji ne smije biti stariji od tri mjeseca na dan otvaranja ponuda iz kojih mora biti vidljivo da ponuditelj udovoljava uvjetima za utvrđenu djelatnost poslovnog prostora kao i ime i prezime, prebivalište te OIB zakonskog zastupnika pravne osobe;
* izvornik ili ovjerenu presliku Ministarstva financija – Porezne uprave o stanju poreznog duga koji ne smije biti stariji od 30 dana na dan otvaranja ponude iz koje mora biti vidljivo da ponuditelj nema dugovanja po osnovi javnih davanja o kojima evidenciju vodi Porezna uprava, odnosno da je ispunio obvezu plaćanja svih dospjelih poreznih obveza i obveza za mirovinsko i zdravstveno osiguranje (ne stariju od 30 dana);
* Potvrdu Ministarstva obrane Republike Hrvatske ne starije od tri mjeseca na dan otvaranja ponude, odnosno Ministarstva unutarnjih poslova RH kojim se dokazuje pravo prvenstva iz natječaja te status branitelja, u izvorniku ili preslici, ukoliko se ponuditelj poziva na pravo prednosti iz Zakona o hrvatskim braniteljima iz Domovinskog rata i članovima njihovih obitelji;
* ukoliko se dokazuje pravo prednosti za članove uže i šire obitelji smrtno stradalog hrvatskog branitelja iz Domovinskog rata i članovima uže i šire obitelji nestalog hrvatskog branitelja iz Domovinskog rata ili za djecu hrvatskih branitelja iz Domovinskog rata, dokaz o srodstvu (rodni list ili druga potvrda nadležnog tijela, u izvorniku ili preslici),
* izjavu da ne traje zakup drugog poslovnog prostora, ovjerenu kod javnog bilježnika, ukoliko se ponuditelj poziva na pravo prvenstva na sklapanje ugovora o zakupu temeljem članka 132. Zakona o hrvatskim braniteljima iz Domovinskog rata i članovima njihovih obitelji;
* izvornik ili ovjerenu presliku potvrde Hrvatskog zavoda za mirovinsko osiguranje o tome da osoba nije korisnik mirovine ostvarene na temelju Zakona o pravima hrvatskih branitelja iz Domovinskog rata i članova njihovih obitelji, ne stariji od 6 mjeseci (samo za ponuditelje koji se pozivaju na to pravo);
* izjava da ponuditelj nije u stečaju ili likvidaciji;
* izvornik ili ovjerenu presliku BON-a ili SOL-a - podaci o solventnosti ili potvrdu nadležnog tijela da nije u mogućnosti dostaviti, ne stariji od trideset dana od datuma izdavanja (samo za pravne osobe);
* dokaz da je ponuditelj uplatio jamstvo (potvrda o provedenom plaćanju ovjerena od Hrvatske pošte, banke ili FINA-e da je uplata izvršena ili potvrda o provedenom plaćanju internet bankarstvom) isključivo s računa / imena ponuditelja ;
* broj žiro računa ponuditelja s naznakom poslovne banke kod koje je isti otvoren, za povrat jamčevine;
* suglasnost da je ponuditelj, podnošenjem ponude izričito suglasan da provoditelj postupka javnog natječaja, može koristiti i dalje obrađivati dostavljene podatke u svrhu provedbe postupka javnog prikupljanja ponuda, sukladno propisima o zaštiti osobnih podataka te iste objaviti u skladu s odredbama propisa koji uređuju pravo na pristup informacijama.
* Izjavu kojom se obvezuje u roku od osam dana od dana poziva pristupiti sklapanju Ugovor o zakupu u obliku ovršne isprave sukladno propisu koje uređuje područje javnog bilježništva, sa sadržajem Ugovora o zakupu koji čini privitak natječajne dokumentacije, te da svi troškovi potvrđivanja (solemnizacije ugovora) padaju na teret zakupnika.

Ponuda s cjelokupnom dokumentacijom za sudjelovanje u javnom natječaju mora biti **uvezana i numerirana** na način da je **označen broj stranice i ukupni broj stranica ponude (npr.: 1/3, 2/3, 3/3)**. Na ponudi te dokumentaciji **nije dopušteno raditi korekcije podataka** (precrtavati ili korigirati podatke). Ponude koje su zaprimljene, a nisu uvezane i numerirane na prethodno opisani način te na kojima su precrtavani ili korigirani podaci, smatrati će se nevaljanim te se iste neće razmatrati.

Ponuditelj se mora prije podnošenja ponude upoznati sa svim odredbama Odluke o uvjetima i postupku davanja u zakup poslovnog prostora KLASA: 372-01/19-01/186; URBROJ: 536-02/01-19-02 od 29.studenog 2019.g., a koja je sastavni dio natječajne dokumentacije.

1. Ukoliko se jedan ponuditelj natječe za **više** Eko blok kućica, dužan je naznačiti za koliki broj Eko blok kućica se natječe te **za svaku Eko blok kućicu navesti cijenu** koju nudi.
2. Ponuda i priložena dokumentacija trajno se zadržavaju i ne vraćaju se ponuditelju.
3. Sukladno članku 13. stavak 1. Odluke o uvjetima i postupku davanja u zakup poslovnog prostora ponuditelj je dužan uplatiti jamčevinu za ponudu po jednoj Eko blok kućici u visini od 319,98 € (slovima: tristo devetnaest eura i devedeset osam centa) u korist računa Javne ustanove Park prirode Velebit br. IBAN HR1223900011100356306 sa svrhom uplate jamstva za zakup Eko blok kućica poziv na broj 00 - OIB ponuditelja;

Ponuditelju čija ponuda je izabrana, uplaćena jamčevina se ne vraća već će se ista uračunati u beskamatni polog za osiguranje plaćanja ugovornih obveza sukladno odredbama ugovora o zakupu , sukladno članku 13. stavak 2. i 3., Odluke o uvjetima i postupku davanja u zakup poslovnog prostora.

Ponuditelj je dužan prije sklapanja ugovora o zakupu, uplatiti razliku do visine 3 (slovima: tri) ponuđene zakupnine, ne ime beskamatnog pologa koji ostaje zakupodavcu do isteka ugovora ili dostaviti bezuvjetnu bankarsku garanciju u visini tri mjesečne zakupnine izdane u korist zakupodavca plativu na „prvi poziv“ i „bez prigovora“, izdanu od poslovne banke s rokom valjanosti do isteka ugovora o zakupu, uz dodatni respiro rok od tri mjeseca, za osiguranje plaćanja ugovornih obveza.

U slučaju da ponuditelj dostavi bankarsku garanciju sukladno članku 13. stavak 3. Odluke o uvjetima i postupku davanja u zakup poslovnog prostora, uplaćena jamčevina se temeljem članka 13. stavak 4. vraća ponuditelju.

Jamstvo koju uplati ponuditelj čija ponuda nije prihvaćena vraća se ponuditelju najkasnije u roku 30 dana od dana javnog otvaranja ponuda.

Ponuditelj neće biti izabran za zakupnika ako nije podmirio dospjele obveze prema Ustanovi po bilo kojoj osnovi ili ukoliko je u sporu sa Ustanovom te se njegova ponuda neće ni razmatrati.

Ponude koje neće sadržavati sve precizno navedene podatke koji su navedeni u ovome natječaju ili ponuda nije sastavljena na način određen ovim natječajem, smatrat će se nepotpunom i neurednom te se neće ni razmatrati, kao niti ponude koje pristignu nakon isteka roka za podnošenje ponuda.

1. Eko blok kućice označene su brojevima od 1-5, a kojem će se najpovoljnijem ponuditelju dodijeliti koji broj kućice samostalno određuje i odlučuje naručitelj, što će se konstatirati posebnom odlukom naručitelja te uvrstiti u ugovor o zakupu.
2. Pregled poslovnog prostora koji je predmet zakupa može se izvršiti svake srijede od 23.2. do 17.3.2023. unutar radnog vremena Uprave ( 08.00 – 14.00 sati ) uz prethodnu najavu na broj telefona 099 8144724 ili putem e-mail adrese info@cerovacke-spilje.hr
3. Pisane ponude u zatvorenim omotnicama moraju prispjeti najkasnije do **21. 3. 2023. u 12:00 sati**, preporučenom pošiljkom ili neposredno na adresu: JU "Park prirode Velebit" Kaniža Gospićka 4b, 53000 Gospić, u zatvorenoj omotnici sa naznakom: » Ne otvaraj – ponuda za zakup Eko blok kućica«.

Prilikom zaprimanja ponude, na pristigloj omotnici u kojoj se nalazi ponuda, zaprimatelj je dužan naznačiti datum i vrijeme zaprimanja iste.

1. Za provođenje postupka javnog natječaja za davanje u zakup poslovnog prostora, Zakupodavac će imenovati Povjerenstvo od tri člana.
2. Javno otvaranje ponuda izvršit će se dana **21. 3. 2023. godine u 12:00 sati** u Javnoj ustanovi "Park prirode Velebit“, Kaniža Gospićka 4b, 53000 Gospić.

Na otvaranju ponuda mogu biti nazočni ponuditelji ili od njih ovlaštene osobe te javnost, sukladno čl. 17. Odluke o uvjetima i postupku davanja u zakup poslovnog prostora .

Povjerenstvo javno otvara i pregledava ponude, utvrđuje jesu li ponude pristigle u roku i ispunjavaju li ponuditelji sve uvjete iz javnog natječaja te sastavlja zapisnik o otvaranju, pregledu i ocjeni ponuda. Povjerenstvo utvrđuje listu pristiglih i valjanih ponuda, te sukladno utvrđenom daje prijedlog upravnom vijeću o izboru najpovoljnijeg ponuditelja.

1. Najpovoljnijom ponudom smatrat će se ponuda ponuditelja kojom se uz ispunjenje svih uvjeta natječaja, nudi i **najviši ponuđeni iznos mjesečne zakupnine**.

Odluku o najpovoljnijem ponuditelju donosi Upravno vijeće Javne ustanove Parka prirode Velebit, na prijedlog Povjerenstva Javne ustanove Park prirode Velebit . Ugovor o zakupu s najpovoljnijim ponuditeljem sklapa ravnatelj Javne ustanove Park prirode Velebit uz prethodnu suglasnost Upravnog vijeća Javne ustanove Park prirode Velebit .

1. Nepotpune ponude i ponude prispjele izvan roka neće se razmatrati.
2. Ukoliko dvije ili više ponuda, koje ispunjavaju uvjete iz natječaja, sadrže jednaki najviši iznos zakupnine , postupiti će u skladu sa čl. 19. Odluke o uvjetima i postupku davanja u zakup poslovnog prostora, te će ponuditelji biti pozvani poštom ili elektroničkom poštom na adresu dostavljenu na ponudi da u roku od 3 (slovima: tri) dana po primitku poziva dostave nove ponude na propisani način.
3. Ukoliko je ponudu dostavio ponuditelj koji se poziva na pravo prvenstva na sklapanje ugovora o zakupu poslovnog prostora koje imaju osobe iz Zakona o pravima hrvatskih branitelja iz Domovinskog rata i članova njihovih obitelji, a koji ispunjava uvjete iz natječaja, istom će se uputiti poziv poštom ili elektroničkom poštom na adresu dostavljenu u ponudi, da u roku od 5 (slovima: pet) dana izjasni prihvaća li najviše ponuđeni iznos zakupnine za poslovni prostor za koji je dostavio ponudu. Ukoliko se ponuditelj ne izjasni o prihvaćanju najviše ponuđenog iznosa zakupnine, smatrati će se da isti ne prihvaća ponudu.
4. Ako najpovoljniji ponuditelj izrijekom odustane od ponude, odnosno od sklapanja Ugovora ili ukoliko ne uplati u zadanom roku razliku do visine tri ponuđene zakupnine na ime beskamatnog pologa, jamčevina se ne vraća.

 U tom slučaju sklapanje Ugovora ponudit će se prvom sljedećem ponuditelju koji je podnio najvišu ponudu uz rok od 5 (slovima: pet) dana od poziva za očitovanje. Prvom sljedećem ponuditelju poziv će se uputiti poštom ili elektroničkom poštom na adresu dostavljenu u ponudi, a ako se isti u ostavljenom roku ne izjasni o prihvaćanju ponude jamčevina se ne vraća.

1. Ukoliko izabrani ponuditelj ne pristupi sklapanju ugovora o zakupu u roku, smatrati će se da je odustao od ponude te mu se uplaćena jamčevina neće vratiti.
2. Radi obavljanja radova potrebnih za stavljanje poslovnog prostora u funkciju za obavljanje ugovorene djelatnosti, zakupnik se prvi mjesec od potvrđivanja (solemnizacije) ugovora o zakupu oslobađa plaćanja ugovorene zakupnine.
3. Odredba o zabrani ugovaranja podzakupa kao i odredba o ugovornoj kazni za davanje poslovnog prostora u podzakup bitne su odredbe ugovora o zakupu.
4. Ugovorom o zakupu bit će regulirani uvjeti održavanja i korištenja poslovnog prostora, kao i djelatnost koja će se obavljati u poslovnom prostoru.

 Ugovorom o zakupu bit će reguliran otkaz ugovora o zakupu u kojim slučajevima zakupodavac može otkazati ugovor o zakupu.

1. Ugovor o zakupu poslovnog prostora sklapa se u obliku ovršne isprave sukladno Zakonu o javnom bilježništvu („Narodne novine“ broj: 78/93., 29/94., 16/07., 75/09. i 120/16.), a svi troškovi potvrđivanja (solemnizacije) ugovora padaju na teret zakupnika.
2. Prilikom obavljanja djelatnosti Zakupnik svojim radom ne smije ni na koji način negativno utjecati na zaštićeno područje Parka prirode, a posebno ne može:
* mijenjati izgled prostora koji je predmet zakupa , odnosno u kojem se obavlja djelatnost, bez prethodno ishođenih dozvola nadležnih tijela i uz izričito pismeno dopuštenje Ustanove;
* isticati reklamne oglase, posebno svjetleće na prostoru koji su predmet zakupa ili okolo njih;
* organizirati za svoje potrebe parkirališni prostor ili bilo kakav oblik organizacije prijevoza bez izričitog dopuštenja Ustanove;
* remetiti bukom ili jakim svjetlom postojeći noćni mir područja;
* skladištiti ili odlagati zalihe hrane i pića ili ambalaže na otvorenim ili vidljivim prostorima oko ili uz objekt;
* koristiti vanjske pultove za prodaju jela i pića, na području Parka, za čije postavljanje nije

ishođena suglasnost Javne ustanove;

* ispuštati tekućine i upotrebljavati kemijska i druga sredstava kojima se može ugroziti postojanost biljnog i životinjskog svijeta;
* na bilo koji način uništavati okoliš.

Zakupnik **naročito mora**:

* objektom i predmetom zakupa upravljati pažnjom dobrog gospodara te iste održavati , popravljati i vratiti u ispravnom stanju po prestanku zakupa;
* voditi računa o tekućem održavanju prostora koji su predmet zakupa kao i eventualnih

popravaka u istom;

* ishoditi pisanu suglasnost Ustanove za bilo kakve preinake ili uređenje prostora koji su

predmet zakupa , kao i za postavljanje panoa, tabli ili povećanje vrijednosti prostora koji su predmet zakupa ;

* redovito održavati i čistiti predmet zakupa kao i okolni prostor koji koristi
* prilagoditi radno vrijeme objekta posjetiteljima Parka te skupovima i manifestacijama u organizaciji Javne ustanove „Park prirode Velebit“;
* voditi računa da obavljanje djelatnosti neće uzrokovati buku;
* obavljanje djelatnosti provoditi na način da se ne ometaju aktivnosti drugih korisnika i posjetitelja Parka prirode Velebit
* dostavu roba obavljati na način da se ne ometa dnevni režim rada parka prirode;
* koristiti opremu primjerenu prostoru Parka prirode Velebit;
* u svojim promidžbenim materijalima (uključujući i web stranicu Zakupnika), te promidžbenim, materijalima vezanim za obavljanje djelatnosti za koju se izdaje u zakup naglasiti da se navedena aktivnost održava na području Parka te istaknuti značaj tog prostora kao zaštićenih prirodnih i kulturnih vrijednosti;
* pridržavati se svih odredbi Zakona o zaštiti prirode i ostalih pod zakonskih akata te uputa

ovlaštene službene osobe Javne ustanove Park prirode Velebit

* u ponudi hrane i pića imati isključivo domaće prehrambene i poljoprivredne proizvode: domaći kolači, domaći sir i mliječni proizvodi, domaći med, domaća rakija, domaći pekmez, domaće pekarske proizvode, domaći poljoprivredni proizvodi (voće i povrće) i sl., te rukotvorina

Zakupniku se **izričito zabranjuje**

* prodaja suvenira
* prodaja hladnih i toplih napitaka široke potrošnje (gazirana pića, kava, voda)
1. Temeljem članka 28. stavka 1. Odluke o uvjetima i postupku davanja u zakup poslovnog prostora, ponuditelj će biti obvezan ugovoriti policu osiguranja kojom će osigurati predmet zakupa od požara i drugih uobičajenih rizika, koja polica mora biti vinkulirana u korist zakupodavca, te policu osiguranja kojom će biti pokrivena izvanugovorna odgovornost za štetu koju bi u okviru obavljanja djelatnosti u predmetu zakupa zakupnik prouzročio trećim osobama, uključujući i zaposlenicima.

Osiguranjem mora biti pokrivena sva imovinska i neimovinska šteta koja nastane smrću, tjelesnom povredom ili oštećenjem zdravlja trećih osoba ili oštećenjem njegovih svari.

 Policu osiguranja je u obvezi dostaviti zakupodavcu najkasnije u roku od 60 dana od dana sklapanja ugovora o zakupu.

1. Ugovorom o zakupu biti će predviđena mogućnost otkaza, odnosno raskida ugovora o zakupu u slučaju kršenja odredbi o osiguranju.
2. Sve dodatne informacije mogu se dobiti u uredu Javne ustanove Park prirode Velebit, Kaniža Gospićka 4b, 53000 Gospić, na kontakt broj 099 8144724 , putem e-mail adrese info@cerovacke-spilje.hr ili osobnim dolaskom unutar radnog vremena ureda uz prethodnu najavu (ponedjeljak – petak, 08.00 – 14.00 sati).
3. Javna ustanova Park prirode Velebit zadržava pravo poništenja ovog natječaja u cijelosti ili djelomično, sve do sklapanja ugovora o zakupu.

.

 Ravnatelj:

 Mario Šaban, struč.spec.ing.sec., mag.oec.